इस शुक्रवार बॉक्स आफिस पर रिलीज हुई दोनों फिल्में उसी टाइटल पर बनी पिछली फिल्मों को बॉक्स आफिस पर मिली जबर्दस्त कामयाबी के बाद ही इनकी प्रॉडक्शन कंपनियों ने बनाई। हैरी बावेजा को अपनी पिछली फिल्म 'चार साहबजादे' का सीक्वल बनाने में करीब 2 साल का वक्त लग गया तो वहीं, फरहान अख्तर ने इसी टाइटल पर बनी अपनी पिछली फिल्म की कामयाबी के करीब 8 साल बाद फिल्म का सीक्वल बनाकर दर्शकों के सामने पेश किया। जहां, चार साहबजादे के बाद सीक्वल का निर्देशन भी हैरी बावेजा ने ही किया, वहीं फरहान ने सीक्वल के निर्देशन की कमान न जाने क्या सोचकर शुजात सौदागर के कंधों पर डाली। यही बदलाव फरहान की इस फिल्म को पिछली फिल्म से बहुत पीछे छोड़ता है। वैसे, अगर शुजात की बात की जाए तो उन्होंने कई साल पहले एक टीवी शो 'बलि' बनाया। अब लंबे गैप के बाद उनका नाम इस फिल्म के साथ जुड़ा। फरहान अख्तर बैनर की पिछली फिल्म का निर्देशन अभिषेक कपूर ने किया और फिल्म जबर्दस्त हिट रही। उनकी इस फिल्म को जहां बेस्ट फिल्म का नैशनल अर्वाड मिला तो वहीं इस फिल्म में बेहतरीन ऐक्टिंग के लिए अर्जुन रामपाल को बेस्ट सपोर्टिंग ऐक्टर का नैशनल अवॉर्ड मिला। फिलहाल, अगर इस फिल्म की बात की जाए तो इस बार फरहान ने फिल्म पर जमकर पैसा लगाया। मेघालय की वादियों तक में जाकर शूट किया। बॉक्स आफिस पर पहचान बना चुकीं श्रृद्धा कपूर को लीड ऐक्ट्रेस बनाकर पेश किया, लेकिन फिल्म की कहानी और किरदारों को और ज्यादा बेहतर बनाने के मामले में कुछ खास नहीं किया। कहानी: 'रॉक ऑन 2' फिल्म वहीं से स्टार्ट होती है जहां पिछली फिल्म खत्म हुई थी, यानी बिछड़े दोस्त 8 साल बाद एकबार फिर मिलते हैं। जो (अर्जुन रामपाल) अब एक म्यूजिक रिऐलिटी शो का जज बन चुका है, इसी के साथ-साथ जो एक नामी म्यूजिक कंपनी का ओनर है। इसी कंपनी से जो का दोस्त और उनके बैंड का मेम्बर के डी (पूरब कोहली) भी जुड़ा है। लेकिन के डी अब जो के लिए काम करता है। बिजनस फैमिली से जुड़ा आदि (फरहान अख्तर) अब मुम्बई छोड़ चुका है आदि का नया ठिकाना मेघालय है। अचानक हालात कुछ ऐसे बनते है कि आदि को एकबार फिर मुंबई आना पडता है। इसी बीच बैंड में न्यू सिंगर जिया शर्मा (श्रृद्धा कपूर) के साथ एक और सिंगर उदय (शशांक अरोड़ा) भी जुड़ चुका है। जिया को बचपन से गाने का का शौक है, लेकिन उसके पिता को मंजूर नहीं कि उनकी बेटी किसी पॉप कल्चर वाले बैंड के लिए गाए। आदि और जिया एक-दूसरे को जानते हैं। एक बार फिर सब मिलते हैं। इन सब का बैंड शुरू होता है और बैंड को कॉन्सर्ट करने के लिए अब शिलांग जाना है। ऐक्टिंग: स्टार्ट टु लॉस्ट पूरी फिल्म फरहान अख्तर के कंधों पर टिकी है। यकीनन आदि के किरदार को फरहान ने अपने बेहतरीन अभिनय से पर्दे पर जीवंत कर दिखाया है। साक्षी यानी प्राची देसाई के किरदार को इस बार कम जगह दी गई जो फिल्म का माइनस पॉइंट है, वहीं जिया शर्मा के रोल में श्रृद्धा कपूर ने अच्छी ऐक्टिंग करने से कहीं ज्यादा खुद को सिंगिग स्टार साबित करने में ज्यादा मेहनत की है, यही वजह है जिया के रोल में श्रृद्धा कहीं प्रभावित नहीं कर पातीं। अगर पिछली फिल्म के जो के यानी अर्जुन रामपाल की बात की जाए तो इस बार अर्जुन ने अपने किरदार के लिए ज्यादा होमवर्क करने की बजाए अपने रोल को बस निभा भर दिया। वहीं अगर फिल्म के दूसरे कलाकारों की बात की जाए तो उन्होंने भी अपने किरदार को बस निभाया ही है। निर्देशन: फरहान ने न जाने क्यूं बेहद कमजोर स्क्रिप्ट के साथ फिल्म का सीक्वल बनाने का फैसला किया। वहीं, डायरेक्टर शुजात सौदागर ने भी स्किप्ट पर मेहनत करने या कहानी को ज्यादा दिलचस्प बनाने और इसमें नयापन लाने के मकसद से अपनी ओर से कुछ खास नहीं किया। यही वजह है इंटरवल से पहले की फिल्म जहां पुराने दोस्तों के फिर से मिलने के आसपास घूमती है तो वहीं इंटरवल के बाद फिल्म की रफ्तार बेहद सुस्त हो जाती है। समझ से परे है रॉक ऑन पहले जेन एक्स की कसौटी पर जबर्दस्त हिट रही और मल्टीप्लेक्सों पर फिल्म ने जबर्दस्त बिजनस भी किया, लेकिन इस बार इसी क्लास की पसंद को दरकिनार करके डायरेक्टर ने कहानी में रिश्तों और दोस्ती के पुट को ज्यादा तवज्जो दी। फिर भी, फिल्म की बेहतरीन लोकेशन का जवाब नहीं। संगीत: शंकर एहसॉन लॉय की तिकड़ी ने माहौल के मुताबिक फिल्म का म्यूजिक तैयार किया है, स्क्रीन पर फिल्म के गाने आपको यकीनन पसंद आएंगे। हां, अगर इन गानों को बार-बार सुना जाए तो यकीनन गाने यंगस्टर्स की कसौटी पर खरा उतरने का दम रखते है। क्यों देखें: अगर फरहान और अर्जुन रामपाल के पक्के फैन है तो लंबे अर्से बाद आई अपने चहेते स्टार्स की इस फिल्म को देख सकते है। मेघालय की नयनाभिराम लोकेशन फिल्म का प्लस पॉइंट है तो वहीं बेहद कमजोर कहानी माइनस पॉइंट है।  